Linda Fjeldavli, som er bosatt i Namsskogan, tok bildet i et fotoskjul ved Kuhmo i Finland torsdag denne uka.

– Ulvene var på hugget og skulle ta maten fra bjørnen, men den hadde absolutt ikke tenkt å gi fra seg noe, sier hun til NRK.

Selv om ulvene lusket rundt lenge, brydde ikke bjørnen seg nevneverdig om dem.

– Plutselig ga alfahunnen beskjed om at de to andre, alfahannen og sønnen deres, skulle angripe bjørnen. Det var da bjørnen svarte, og slo etter den ene ulven så myrspruten sto, forteller Fjeldavli.

Det var Namdalsavisa som først omtalte bildet.

Ulvene kom tilbake

LÅ I SKJUL: Linda Fjeldavli tok bildet fra et skjul ved Kuhmo, i skogene inn mot den russiske grensen. Fjeldavli deltok på en workshop for villmarksfotografering. Foto: Roger Brendhagen

– Det var en helt spesiell opplevelse. Helt rått, sier fotografen.

– Det ser ut som om bjørnen klabber til den ene ulven, men faktisk er ulven en halvmeter fra labben, forklarer hun.

Ulvene ga seg i første omgang, men angrep flere ganger etterpå - uten at det ble en like heftig konfrontasjon.

Fjeldavli, som opprinnelig er fra Mo i Rana, var i skogene inn mot den russiske grensen på en workshop for villmarksfotografering.

Lå i skjul

Bildet ble tatt litt etter klokka fem på dagen, kort tid etter at workshop-deltakerne kom for ei ny foto-økt i skjulet. Derfra så de utover et myrområde hvor det legges ut mat for å lokke dyrene frem.

Fotografene hadde knapt nok fått opp utstyret, før dyrene kom.

– De første som kommer er ravnene og kråkene. Hvis de er der og spiser, forstår bjørnen at det er trygt, og da kommer den også. Så kommer ulven fordi bjørnen er der, og han igjen vet at det er trygt, forklarer Fjeldavli.

– Magisk

Fotografene hadde sittet i skjulet i en halvtime da ulvene kom. Og foto-øyeblikket kom raskt:

– Jeg tenkte ikke. Jeg holdt bare pusten og trykket på knappen. Det var rett og slett magisk, forteller fotografen.

– Den kjente naturfotografen Roger Brendhagen satt ved siden av meg. Han eksploderte nesten da ulvene og bjørnene kom så tett sammen, legger hun til.

– Bitt av basillen

Fjeldavli lånte utstyr av profesjonelle naturfotografer på workshopen. Det ga mersmak.

– Jeg har blitt helt bitt av basillen, sier hun.

På campen var det mange flotte opplevelser på få dager. Fotografen fikk tatt bilder av et alfa-ulvepar som kjæler sammen i skogen. Hun fikk også se at en ulv jaget vekk ørn på myra og at fem bjørner kom dit samtidig.

– Vi satt bare helt stille i skjulet, og fotograferte uten å plage dyrene, avslutter hun.